b'\n_START_ARTICLE_\nMirko Pak\n_START_SECTION_\n\xc5\xbdivljenjepis\n_START_PARAGRAPH_\nDiplomiral je 1961 in doktoriral 1965 na Filozofski fakulteti Univerze v Ljubljani. Od 1962 je tam tudi zaposlen, od 1988 kot redni profesor za regionalno geografijo Evrope ter urbano geografijo. V letih 1989\xe2\x88\x9290 je bil dekan FF in trikrat predstojnik Oddelka za geografijo. Strokovno se je izpopolnjeval v Amsterdamu (1970-71), Munchnu, Frankfurtu ob Majni, Var\xc5\xa1avi in na Dunaju. Bil je gostujo\xc4\x8di prof. v Heidelbergu v Nem\xc4\x8diji. Prou\xc4\x8duje preobrazbo pode\xc5\xbeelja, oskrbo, prebivalstvo, regionalno-geografska in urbana vpra\xc5\xa1anja (socioekonomska sestava, preobrazba, zgradba mest). Objavil je ve\xc4\x8d kot 100 znanstvenih razprav (v tujini ve\xc4\x8d kot 25) in ve\xc4\x8d kot 50 \xc4\x8dlankov. Je pisec srednje\xc5\xa1olskih u\xc4\x8dbenikov. Urejal je strokovne zbornike Geographica Slovenica (1973-82), Geographica Iugoslavica (1984, 1987), od 1985 ureja Dela Oddelka za geografijo FF. V letih 1989-91 je bil predsednik Zveze geografskih dru\xc5\xa1tev Jugoslavije. Dobil je red dela z zlatim vencem (1987)._NEWLINE_Univerza v Ljubljani mu je 1999 podelila zlato plaketo in 2005 \xc5\xa1e naslov zaslu\xc5\xbeni profesor, postal pa je tudi \xc4\x8dastni doktor Univerze v P\xc3\xa9csu na Mad\xc5\xbearskem.'